Meddelelse om gennemførelse af ETF-iværksætterfaciliteten, SMV-garantifaciliteten og seed-kapitalaktionen under det flerårige program til fremme af initiativ og iværksætterånd, navnlig for små og mellemstore virksomheder (SMV) (2001-2005)

(2002/C 54/04)

(EØS-relevant tekst)

Denne meddelelse er rettet til SMV's finansielle formidlere (banker, institutioner, som tilbyder garantiordninger, seed- og venturekapitalfonde og væksthuse). Den vedrører tre finansielle instrumenter, som har til formål at forbedre SMV's finansieringsmuligheder ved at udvide eksisterende og indføre nye finansielle instrumenter til finansiering af SMV. Programmet er åbent for Den Europæiske Unions medlemsstater, Norge, Island og Liechtenstein.

De vejledende budgetbevillinger for perioden 2001-2005 beløber sig til 323 mio. EUR.

I henhold til Rådets beslutning 2000/819/EF af 20. december 2000 om et flerårigt program til fremme af initiativ og iværksætterånd, navnlig for små og mellemstore virksomheder (SMV) (2001-2005)(1), er det Den Europæiske Investeringsfond (EIF), som på vegne af Europa-Kommissionen forvalter dette programs finansielle instrumenter. Den 18. december 2001 undertegnede Europa-Kommissionen bemyndigelses- og forvaltningsaftalerne med EIF om gennemførelsen af følgende tre faciliteter:

1. ETF-IVÆRKSÆTTERFACILITETEN

ETF-iværksætterfaciliteten gør det muligt at støtte oprettelse og finansiering af SMV i opstartsfasen ved på lige fod med andre ejerandelsinvesteringer at overtage kapitalandele i relevante og specialiserede venturekapitalfonde, navnlig startkapitalfonde, mindre fonde, fonde, der opererer regionalt eller fokuserer på bestemte industrier eller teknologier, eller i venturekapitalfonde, der finansierer udnyttelsen af F & U-resultater, f.eks. fonde knyttet til forskningscentre eller forskerparker, som til gengæld vil stille risikovillig kapital til rådighed for SMV.

ETF-iværksætterfaciliteten vil også overtage kapitalandele i virksomhedsvæksthuse på lige fod med andre ejerandelsinvesteringer. I denne forbindelse vil væksthusene blive behandlet på samme måde som venturekapitalfonde.

2. SMV-GARANTIFACILITETEN

SMV-garantifaciliteten stiller modgarantier eller i givet fald medgarantier for garantiordninger i medlemsstaterne, Norge, Island og Liechtenstein og direkte garantier for andre finansieringsinstitutter.

For at SMV kan råde over et bredt udvalg af garantiprodukter, tilbyder faciliteten følgende fire ordninger:

- lånegarantier til fordel for mindre virksomheder (indtil 100 ansatte), der har et vækstpotentiale. EIF udsteder under denne ordning delvise (direkte eller indirekte) garantier til at afdække låneporteføljer.

- garantier til at afdække porteføljer af mikrolån til meget små virksomheder med indtil ti ansatte for at tilskynde finansielle formidlere til at være mere aktive på dette område ved at tilbyde mindre lån, som er forholdsmæssigt dyrere at administrere. De finansielle formidlere vil kunne få yderligere støtte til delvis dækning af de højere administrative omkostninger, der er forbundet med sådanne aktiviteter

- mod- eller medgarantier af støtteberettigede garantiordninger til dækning af egenkapitalinvesteringer i SMV med under 250 ansatte. EIF yder ikke direkte garantier til venturekapitalfonde

- garantier til afdækning af låneporteføljer til finansiering af it-udstyr, software og uddannelse specielt inden for aktiviteter, som skal fremme anvendelsen af internet og e-handel. Små virksomheder med indtil 50 ansatte vil blive prioriteret højest.

3. SEED-KAPITALAKTIONEN

Seed-kapitalaktionen har til formål at stimulere tilførslen af egenkapital til oprettelse af nye innovative virksomheder med vækst- og jobskabelsespotentiale, herunder i den traditionelle økonomi, ved at yde støtte til seed-kapitalfonde, væksthuse eller lignende organisationer (fonde med flere formål, som også investerer i startkapital) i de første år af deres virke. Ordningen henvender sig udelukkende til disse fonde, væksthuse eller lignende organisationer, som EIF deltager i.

Formålet er at fremme langfristet ansættelse af yderligere investeringsrådgivere for at gøre venturekapitalsektoren bedre rustet til at foretage investeringer i startkapital. Støtten ydes i form af tilskud til dækning af en del af administrationsomkostningerne, der er forbundet med disse arbejdskraftintensive investeringer.

4. YDERLIGERE OPLYSNINGER OM DE TRE FACILITETER

Nærmere oplysninger om de tre faciliteter kan fås ved henvendelse til:

Den Europæiske Investeringsfond

43, avenue J. F. Kennedy

L - 2968 Luxembourg

E-post: info@eif.org

eller på EIF's websted: www.eif.org

Kontaktoplysninger vedrørende alle de finansielle formidlere, som EIF har indgået kontrakt med, vil blive offentliggjort på EIF's websted, således at SMV kan henvende sig direkte til disse formidlere.

Investeringsforslag fra finansielle formidlere vil løbende blive behandlet af EIF under hensyntagen til de midler, der er til rådighed på Fællesskabets budget. EIF vil ved udvælgelsen af formidlere bestræbe sig på at foretage en nogenlunde ligelig geografisk fordeling.

(1) EFT L 333 af 29.12.2000, s. 84.